કોલંબો, તા. 10: શ્રીલંકામાંની રાજકીય કટોકટીના ઉકેલને ટાળી પ્રમુખ મૈથ્રીપાલ સિરીસેનાએ શુક્રવારે મોડી સાંજે સંસદનું વિસર્જન કર્યું હતું. વિખવાદી ઢબે મુકાયેલા પીએમને અધિકૃત જાહેર કરવા જરૂરી બહુમતીના અભાવ હોવાનું તેમના રાજકીય મોરચાએ જાહેર કર્યાના થોડા જ કલાકમાં આ પગલું લેવાયું હતું. મધરાતથી અમલી બને તેમ સંસદને બરતરફ કરી (વિખેરી નાખી) આગામી તા.પાંચ જાન્યુઆરીએ મધ્યસત્રી સામાન્ય ચૂંટણી યોજવાની જાહેરાત કરી હતી. મધ્ય સત્રીય ચૂંટણી જાહેર થવા સાથે શ્રીલંકા, દેશને હાનિકર્તા રાજકીય પક્ષાઘાતમાં ધકેલતી વધુ ગાઢ કટોકટીમાં ધકેલાયો છે. પીએમપદેથી બરતરફ કરાયેલા રનિલ વિક્રમસિંઘેએ તત્કાળ કોઈ નુકતેચીની કરી ન હતી પણ તેમના પક્ષ યુએનપીએ જણાવ્યું હતું કે સંસદને બરતરફ કરવાના સિરિસેનાના પગલાને તેઓ પડકારશે.